大蜀高祖潛龍日獻陳情偈頌
作者：貫休
朝代：唐

paragraphs: 有叟有叟，居岳之室。
忽振金湯，下彼巉崪。
聞蜀風景，地寧得一。
富人侯王，旦奭摩詰。
龍角日角，紫氣盤屈。
揭日月行，符湯禹出。
天步孔艱，橫流犯蹕。
穆穆蜀俗，整整師律。
髯髮垂雪，忠貞貫日。
四人蘇活，萬里豐謐。
無雨不膏，有露皆滴。
有叟有叟，無實行實。
一瓶一衲，既朴且質。
幸蒙顧盼，詞煖恩鬱。
軒鏡光中，願如善吉。